Faru jħabbel mustaċċih!

Reġa’ wasal il-Ħamis! Faru xejn ma kienet togħġbu din il-ġurnata. Bikja biex iqum mis-sodda, jilbes l-uniformi u jitlaq lejn l-iskola. Kemm-il darba lagħabha tal-marid biex jipprova jiskansa milli jmur u għall-bidu tas-sena ġieli ġabha żewġ għax ommu kienet temmnu. Sakemm skopriet li din tiegħu kienet biss skuża biex jevita l-ġurnata li Miss Warda kienet iddedikat għall-kitba tal-komponiment!

Kull ġimgħa, Miss Warda tagħti lit-tfal tal-klassi titlu marbut mat-tema tax-xahar, biex huma jiktbu fuqu. Qabel, iżda, jiddiskutuh bejniethom biex flimkien joħorġu lista ta’ kliem u ideat li jistgħu jużaw biex jgħaqqdu komponiment tajjeb u interessanti.

Mhux ta’ b’xejn li Faru jħossu mdardar u stordut! Hu jiddejjaq ĦAFNA jagħmel il-komponimenti. Isibhom wisq tqal u twal biex jiktibhom. Kull meta jħares lejn il-lista twila ta’ kliem u ideat li tkun ġabret Miss Warda, mill-ewwel taqbdu rasu tuġgħu u ħlief ċpar ma jibdiex jara. Jibda jgerger u jgedwed waħdu, jteftef f’mustaċċih u jgerrem truf il-pitazz bin-nervi li jaqbduh. Bla dubju, kull ġimgħa Faru ma tantx imur tajjeb fil-komponiment. Jikteb fil-qosor u jkollu ħafna żbalji grammatikali. Jekk kull komponiment jiswa għaxar marki; Faru rari jġib aktar minn ħames marki b’kollox. Miss Warda dejjem tirrimarkalu li għandu bżonn jagħmel iżjed ħiltu. Aktar iva, milli le, jispiċċa jerġa’ jikkopja l-komponiment bħala tiswija. Biex aktar isir iħobb il-kitba! Kastig ieħor jirċievih id-dar kull meta Miss Warda titlob il-firma tal-ġenituri tiegħu fuq il-pitazz! Ommu u missieru tgħidx kemm jirrabjaw jaraw dak l-aħmar kollu u jispiċċaw jagħtuh ‘weekend’ wara ieħor ma jarax televixin!

Ommu qabżitilha bl-ikrah meta darba minnhom Faru ġab marka biss! Kull ma kien kiteb kienu żewġ sentenzi! Barra minn hekk, il-pitazz kien spiċċa mtaqqab aktar mill-ikla favorita tiegħu, jiġifieri ġobna tat-toqba! Avżatu li jekk ma kienx ser jirranġa t-traskuraġni tiegħu u jġib minn ta’ l-anqas sitt marki minn għaxra fil-komponiment li kien imiss kienet ser teħodlu l-‘playstation’.

Faru kien iqatta’ ĦAFNA ħin jilgħab bil-‘playstation’ għax kien jieħu gost immens jilgħab biha. Hu kien l-aktar wieħed li kien itella’ punti minn fost l-erbat iħbieb. Kif sema’ x’qaltlu ommu ħa xokk kbir għax mingħajr ‘playstation’ ma kienx joqgħod. Bl-inkwiet li qabdu, dawwar denbu ma’ qaddu u tela’ kutu kutu f’kamartu. Hemm intefa’ f’rokna kollu mbikkem, jipprova jaħseb x’seta’ jagħmel. Imma kollu għalxejn! Il-komponiment ma kienx jista’ għalih! Bin-nervi beda jħaffer ħofra fil-ħajt iżda baqa’ ma sab l-ebda soluzzjoni.

Wara xi siegħa, ommu ġiet tgħidlu li kienu ġew Fina, Ġeru u Żringi biex jilagħbu miegħu. Fina ġabet pupa ġdida magħha. Kienet qalgħatha dakinhar stess bħala rigal mingħand in-nanna tagħha talli dejjem iġġib marki tajba fil-komponimenti u fis-somom. Miskin Faru, kemm xtaq li kien bħal Fina! Imma hu Faru kien, mhux Fina! Bid-dwejjaq li kellu fuqu ma tantx kellu aptit joqgħod ma’ sħabu dakinhar. Żrinġi, iżda, ukoll kienet ġabet pupa magħha. Din kellha id maqlugħa u xtaqet li Faru jsewwihielha. Is-soltu dejjem Faru jsewwi l-ġugarelli mkissra għax hu kien l-iktar wieħed li jaf kif. Minħabba f’hekk, Faru kellu jqum mir-rokna fejn kien tgeddes.

Fina mill-ewwel rat id-dmugħ mistrieħ fuq il-mustaċċi ta’ Faru u riedet tkun taf x’kien ġralu. Faru bl-ebda mod ma ried jgħidilha iżda wara ftit ħaseb li forsi ħbiebu setgħu jgħinuh. Mbikki lil sħabu staqsiehom:

“Imma għaliex kull ġimgħa jrid ikollna l-komponiment? Għaliex kull ġimgħa nġib marki baxxi? Qisu għandna eżami kull nhar ta’ Ħamis! Il-‘homework’ tal-grammatika mhux biżżejjed?”

Fina kkonfondiet x’ser taqbad tgħidlu. Lilha xejn ma kienu jdejquha l-komponimenti. Anzi kienet tieħu gost tikteb il-komponiment pulit fuq il-pitazz u wara tiċċekkja li tkun niżżlet l-ideat kollha miġbura minn Miss Warda. Ġeru ukoll deher mifxul. Hu kien dera jikteb il-komponiment billi jimxi mal-kliem fl-ordni li tkun niżżlithom Miss Warda, idea waħda wara l-oħra. Hu ukoll kien imur tajjeb fil-komponiment.

Omm Faru kienet qed tisma’ dan kollu fl-istess kamra. Hi spjegat lil Faru li xi drabi anki hi ma jkollhiex aptit tmur taħdem ġo l-uffiċċju, ‘il bogħod minn Wied Lelluxa, iżda xorta tmur u tagħmel xogħolha biex bil-paga tgħin lil tad-dar.

“Imma jien ma nafx nikteb il-komponimenti! Niddejjaq ĦAFNA ĦAFNA nikteb, imbagħad fit-tul! Xi kultant lanqas idea ta’ kif nista’ ngħaqqad l-ideat miktuba fuq il-bord ma’ jkolli. Għadkom lanqas tafu xi dwejjaq jaqbduni. Ufffaaa!,” reġa’ gerger Faru, iġebbed mustaċċih u jsabbat denbu ma’ l-art.

Moħħ Żrinġi, li sadanittant kienet qagħdet kwieta tisma’ u tifli kollox, kien qed iberren bl-ideat dwar kif setgħu jgħinu lil Faru bil-problema li kellu.

“Min jaf kieku nhar ta’ Ħamis, Faru jitlob il-permess ta’ Miss Warda, biex joqgħod bil-qiegħda ħdejn Fina,” qabżet qalet Żrinġi. “Fina tista’ turih kif jista’ jtawwal is-sentenzi billi jaqbad l-ideat miktuba fuq il-bord u għall-bidu jżid xi żewġ kelmiet jew tlieta magħhom.”

“Jien ngħinu bil-qalb kollha,” wieġbet Fina.

“Biex jevita ħafna żbalji fil-kitba,” kompliet Żrinġi, “Faru jista’ jżomm dizzjunarju maġenbu u kultant ifittex fih kelma li tassew tkun tfixklu.”

“Isa Faru,” qabżet qalet ommu, “tista’ tuża d-dizzjunarju bl-istampi li għadni kemm xtrajtlek. Mhux qiegħed fil-vetrina għad-dehra biss!”

“Jekk tista’, Miss Warda tista’ tgħid minn qabel x’ser ikun it-titlu tal-komponiment lil Faru biex dan ikun jista’ jfittex fuqu, isib xi stampa li għandha x’taqsam mas-suġġett jew ipinġi dwaru. Dak kollu li jsib iservi bħala għajnuna biex Faru jkollu fuq x‘hiex jiftaħ waqt ħin il-kitba,” kompliet Żrinġi.

L-ideat ta’ Żringi kollha kienu qed jintogħġbu! Biss l-idea bomba kienet għadha ġejja! Żrinġi kienet taf kemm Faru kien iħobb juża l-kompjuter. Minħabba li kien dera jilgħab ħafna logħob fuqu, kien sar jaf ukoll jittajpa sew. Ħasbet kieku l-komponiment jibda jiktbu fuq il-kompjuter, imbagħad jistampa kopja u jwaħħalha fil-pitazz. Xi stampi li jkun sab, sakemm ma jniżżilhomx mill-internet ukoll, iwaħħalhom flimkien mal-kitba stampata. B’hekk il-komponiment jiġi qisu logħba. U meta jkun qed jikteb bl-Ingliż u jispelli xi kelma ħażina, awtomatikament il-kompjuter stess jurih li għamel żball u Faru jkun jista’ jikkoreġih. B’hekk Faru ma jkollux daqshekk żbalji mmarkati bl-aħmar il-ħin kollu!

“Imma taħseb li Miss Warda taċċetta dan?” qabżet tgħid omm Faru.

“U iva ma, ħa nagħmel hekk, kif qed tgħid Żringi,” talab kollu ħerqa Faru.

“L-ewwel staqsi lil Miss Warda ħalli tara jekk tgħidlekx iva jew le,” qaltlu ommu. Imbagħad kompliet kollha mħassba,”Imma b’hekk tkun qed titgħallem tagħmel komponiment tajjeb? Fl-eżami ma jkollokx kompjuter!”

“Sakemm jasal l-eżami, Faru jkun qed jipprattika kif jgħaqqad komponiment bla dewmien u żbalji żejda. Il-kompjuter żgur jgħinu jirbaħ il-ħin li jgħaddi jħabbel moħħu waqt ħin il-kitba għax jgħaġġel aktar jittajpja,” wieġbitha minnufih Fina.

“Faru jaf ikun aktar ordnat għaliex jevita t-tħarbix bil-lapes u l-bajro u l-kompjuter żgur li ma jistax igerrmu kif is-soltu narawh igerrem il-pitazz,” kompla Ġeru.

“Barra minn hekk, Faru jista’ jibda jiskopri waħdu fejn qed jispelli ħażin u kif jista’ jirranġa l-iżbalji mill-ewwel billi l-kompjuter jimmarka l-kliem li ma jagħrafx. Innaqqas sew iż-żmien li jaħli jikkopja tiswija li jista’ jkun li ma tantx tgħinu!” żiedet Fina.

”Fl-eżami, imbagħad, kull ma jkun jonqosni hu li nagħmel sforz biex il-komponiment niktbu b’idi. Imma nevita l-uġigħ ta’ ras li taqbadni biex nipprova nagħmlu għax inkun ili nipprova qabel bil-mod li jogħġob lili. Tafu li diġa’ qed inħossni ħafna aħjar!” stagħġeb Faru.

“U min jaf x’qagħad jiġri fil-futur! Bħalissa fl-eżamijiet ma nużawx kompjuters, imma forsi xi darba jagħtuna permess inħejju xi xogħol fuqhom,” qamset Żringi.

“U kif taf dan?” staqsiet omm Faru.

“Bħalma fl-antik ma kellniex mobajls u issa kważi kulħadd għandu, anke l-kompjuters daħlu fl-iskejjel u fl-istudji tagħna. U qagħad fadlilhom isibu kif nistgħu nużawhom aktar u aħjar” qalet Fina.

“Sakemm jasal dak iż-żmien, Faru, iżda sab mod kif jista’ jgħin lilu nnifsu minn issa. Hux veru Faru?” nebaħ Ġeru.

“Hekk hu. Issa tridx immorru ħa nilagħbu flimkien? Intom mhux għalhekk ġejtu hawn wara kollox?” staqsa Faru hu u jxejjer denbu fl-arja, din id-darba kollu ferħan.

Dakinhar stess, waqt li l-erbat iħbieb kienu qed jilagħbu flimkien, omm Faru kitbet ittra lil Miss Warda biex tispjegalha x’kien għadu kemm seħħ f’darha. Staqsietha ukoll dwar jekk setgħetx tagħti permess lil Faru jaħdem flimkien ma’ Fina u wara jikteb il-komponiment bil-kompjuter. Miss Warda aċċettat bil-ferħa peress li kien jiddispjaċiha wisq tara lil Faru jbati ġimgħa wara ġimgħa biex jgħaqqad komponiment flimkien.

Għall-bidu Faru xorta kellu jagħmel sforz jikteb... issir tħobb tagħmel xi ħaġa li tkun ilek żmien ma taħmilx titlob kemmxejn taż-żmien! Iżda dejjem sab l-appoġġ ta’ l-għalliema tiegħu, ta’ ommu u fuq kollox l-għajnuna ta’ sħabu. Żrinġi kienet tkun minn ta’ quddiem biex tqawwilu qalbu. Kemm-il darba spjegatlu kif xi drabi anki hi ġġib ħafna kliem ħżiena fil-komponiment għax tkun insiet tiċċekjahom, jew għax tkun baqgħet tqattar bil-komponiment sa l-ahhar għalhekk ma jkollhiex biżżejjed ħin biex idduru. Semmietlu d-drabi li ppreferiet taħrab mill-ideat ta’ Miss Warda biex tivvinta ideat ġodda. Jekk Faru kien igiddem truf il-pitazz, hi mhux l-ewwel darba li tilfitu fit-taqlib li kien ikollha madwarha. Imma mbagħad dejjem kienet tispiċċa tfakkru fid-drabi li kien jirnexxielha tikteb komponimenti tant tajbin li Miss Warda kienet tqabbadha taqrahom quddiem l-iskola kollha waqt l-‘assembly’ ta’ fil-għodu.

Min-naħa l-oħra, Ġeru, bil-kwiet kollu, beda juri lil Faru kif jista’ jippostja l-ideat miktuba fuq il-bord f’sentenzi sempliċi. Fina bdiet tgħinu jibni fuq dawn is-sentenzi biex ikun jista’ jtawwalhom. X’ħin ilesti kienet tiċċekjalu l-ispelling, speċjalment tal-Malti. Permezz tal-kompjuter Faru kien jagħti dehra tassew sabiħa lill-kitbiet tiegħu.

Bil-mod il-mod Faru sar jieħu tassew gost li jkun reġa’ wasal il-Ħamis. Darba minnhom Miss Warda talbithom jiktbu dwar ‘Serqa minn ġo bank’. L-ewwel ikkopja l-kliem ta’ Miss Warda, imbagħad beda jmexxiehom u jibni s-sentenzi bihom. Daħal fl-internet ifittex dwar aħbar fuq serqa li kienet għada kemm saret u ħa xi ideat minn hemm ukoll. Beda jgħaġġel u jieħu gost jikteb kif il-ħalliel ma gawdiex il-kemxa flus li ħa, peress li hu u ħiereġ mill-bank, żelaq fil-barmil kollu sapun u ilma li kien ħalla fin-nofs ir-raġel li jnaddaf il-bank qabel dan mar jistaħba f’kantuniera.

Wara li Miss Warda ikkoreġiet dan il-komponiment, aqtgħu kemm gab marki Faru ? Ġab 8 minn 10. Sħabu tal-klassi nfexxu jċapċpulu. Miss Warda u l-ġenituri tiegħu tgħidx kemm kienu kburin bih. Anke Faru stess tgħidx kemm kien kuntent bih innifsu, tant li talab lil Miss Warda jekk setax jaqra l-komponiment tiegħu waqt l-‘assembly’ li kien imiss. X’taħsbu li ġara?